bromider
Store norske leksikon,Realfag,Kjemi,Uorganisk kjemi
Bromider er kjemiske forbindelser som er salter av syren hydrogenbromid, som har kjemisk formel HBr. Noen viktige bromider er kaliumbromid, KBr, natriumbromid, NaBr, og sølvbromid, AgBr. De fleste slike metallbromider er løselige i vann; noen av dem er tungt løselige, blant annet sølvbromid.
I tillegg til metallbromider finnes syrebromider. Disse er enten avledet av en av karbonsyrene, for eksempel acetylbromid, CH3COBr, som er avledet av eddiksyre, CH3COOH, eller de er forbindelser mellom brom og ikke-metaller, for eksempel fosfor(III)bromid, PBr3 eller fosfor(V)oksidtribromid, POBr3. Syrebromidene kan oppfattes som å være avledet av ikke-metallenes oksosyrer ved at OH-grupper er erstattet med brom. Les mer i Store norske leksikon brom salter kjemi